Ole Stavad (S), 2007-02-01:
Jeg havde egentlig håbet på, at det kunne blive en debat, hvor vi alle sammen var rimelig åbne over for, hvordan vi nu kunne skabe de bedst mulige rammer for, at vore lokalpolitikere, vort kommunale selvstyre, kunne få ordentlige rammer at fungere under, og over for, hvordan vi kunne løse dilemmaet med behovet for også samtidig at have en overordnet statslig styring af både økonomi osv., for at tingene vil kunne hænge sammen.
Der er jeg så blevet skuffet.
Allerede med indenrigs- og sundhedsministerens besvarelse sad jeg og overvejede, hvad det var for et forslag, indenrigs- og sundhedsministeren egentlig kommenterede på.
Det er i hvert fald ikke det forslag, som de fire partier fra oppositionen har fremsat.
Det var et ganske andet forslag, alle kommentarerne fra ministeren gik på.
Det er et forslag til en sammensætning, hvor der er et stærkt kommunalt islæt både fra medarbejderside og fra anden side.
Men når vi er nødt til at nedsætte sådan en statslig kommission – og det er Folketinget, der har den opgave – er det, fordi de konsekvenser, det måtte få for lovgivningen, skal føres ud i livet her i huset.
Og derfor ville en kommission af den karakter nedsat af kommunerne ikke få nogen virkning, hvis ikke den havde sin baggrund hos et flertal her i Folketinget.
Jeg må indrømme, at jeg måske ikke er så overrasket, men alligevel ganske skuffet over indenrigsministerens svar og de efterfølgende bemærkninger, også fra Venstres ordfører, fordi det, svaret gik på, egentlig var, at de helst ser, at det, der skal ske omkring kommunalt selvstyre, er noget, der alene foregår i en samtale mellem Venstre og de kommunale folk, og de vil ikke have nogen fremmede smagsdommere ind, de vil helst styre det hele selv.
Derfor er jeg en gang imellem i tvivl om, hvorvidt det så også er den holdning, der råder ude hos de sande folkevalgte i kommunerne, der kommer stærkt til udtryk.
Jeg har glædet mig over, at vi allerede nu inden førstebehandlingen har fået bilag 1 til den her sag i Folketingets Kommunaludvalg, som er en kronik af formanden for Kommuneforeningen i Region Nordjylland, borgmester Egon Plejdrup, og hvor overskriften er »Lad os få en selvstyrekommission«.
Så det forsøg, som indenrigsministeren gjorde ved at sige, at nu kommer der en opposition, der ikke vil selvstyret noget godt, og som vil blande sig i, hvordan det her skal foregå, og dermed tage noget indflydelse fra kommunerne, er i hvert fald ikke noget, der afspejler sig hos de kommunale folk, jeg møder.
Næ, det, der er indenrigsministerens bekymring, er, at indenrigsministeren ikke selv kan sidde og køre med klatten sammen med hr. Poul Nødgaard og Dansk Folkeparti, som normalt følger med.
Derfor må jeg sige, at jeg er skuffet over, at vi har fået den reaktion fra ministeren og fra Venstre hidtil, men det skal ikke forhindre, at jeg, når vi får den her sag i Folketingets Kommunaludvalg, stærkt vil opfordre til, at vi tager en ordentlig diskussion med hinanden.
Vi prøver at finde ud af, om ikke vi kan finde hinanden for at få sat et helt nødvendigt arbejde i gang.
Med hensyn til hvordan vi konkret skal skrue det sammen, vil jeg gerne fra min side signalere en betydelig åbenhed over for at lytte til synspunkter fra andre partier, så det her ikke ender som noget, der ikke kommer noget ud af; for der er et stærkt behov for det til gavn for det kommunale selvstyre.